Til medlemmer, suppleanter m.fl.

af Vordingborg Kommunes Miljøråd

Valdemarsgade 43

4760 Vordingborg

Tlf. 55 36 36 36

www.vordingborg.dk

Sagsnr.: 16/3150

Dokumentnr.: 129907/16

Afdeling:

Byg, Land og Miljø

Sagsbehandler:

Paul Debois
Dir. 55 36 24 12

pde@vordingborg.dk

15-09-2016

# Referat af mødet i Vordingborg Kommunes Miljøråd d. 12. september 2016.

Deltagere: Thomas Christfort, Vordingborg Kommune; Finn Jørgensen, Dansk Landbrug, Johnny Andersen, Danmarks Jægerforbund; Bjarne Nielsen, Friluftsrådet; Jan Nielsen, Dansk Kano og Kajakforbund; Peter Tillisch, Dansk Skovforening, Tommy Clausen, Danmarks Sportsfiskerforbund og Jonas Christensen, Museerne Sydøstdanmark.

Desuden Rolf Hoelgaard og Paul Debois, Vordingborg Kommune.

Afbud/fraværende: Carsten Olsen, Vordingborg Kommune; Henrik Dahl, Dansk Ornitologisk Forening; Martin Vestergaard, Danmarks Naturfredningsforening og Torben Hviid, Naturstyrelsen Storstrøm.

**Referat:**

**Ad. 1) Godkendelse af dagsorden.** Godkendt

**Ad. 2) Godkendelse af referatet fra mødet d. 30 maj 2016**. Godkendt

**Ad. 3) Mødetema: Borge og Slotte i Vordingborg Kommune** v/ Jonas Christensen, Museerne Sydøstdanmark.

Jonas fortalte om 6 borglokaliteter i Vordingborg Kommune, arkæologiske undersøgelser, borgenes historie og kendte historiske begivenheder knyttet til borgene. Vordingborg borg/slot, Lille Gurre, Valdemars Jagtslot ved Stensby, Jungshoved, Stege Borg samt Timmesøbjerg.

./. Jonas´ oplæg er vedlagt i pdf.format.

Adopter en gravhøj.

Paul Debois, Vordingborg Kommune fortalte om frivillighedsprojektet ”Adopter en gravhøj”. Der er tale om en revitalisering af et tilsvarende projekt fra Storstrøms Amt, hvor der var gode erfaringer med konceptet. Med udgangspunkt i dette koncept er der lavet et opdateret koncept for Vordingborg Kommune. Konceptet er et tilbud til lokalrådene o.a., der har interesse for denne opgave. Der er udpeget 7 ”naturambasadører” (fra lokalrådene), der kan formidle frivillighedsprojekter.

Konceptet blev omdelt.

./. Konceptet er vedlagt referatet.

Jonas Christensen, Museerne Sydøstdanmark og Jan Nielsen, Dansk Kano – og Kajakforbund tilkendegav, at de vil samspille med naturambasadørerne i forhold til ”Adopter en gravhøj”. Naturvejleder Elise Hvelplund, Vordingborg Kommune er kontaktperson.

**Ad. 4) Opfølgningspunkter:**

* ”Strategi for den fysiske vandløbsforvaltning” v/Thomas Christfort og Paul Debois, Vordingborg Kommune.

Der henvises til referatet pkt. 4 + bilag fra forrige møde i Miljørådet d. 30. maj (hvor strategierne blev præsenteret” samt forårsturen d. 6. juni, der havde temaet på dagsordenen. Strategiforslaget har været i offentlig høring i perioden 28. juni til 19. august 2016 – høringsbrevet blev sendt til Miljørådet medlemmer. Strategierne er på dagsordenen til det kommende møde i Teknik og Miljøudvalget d. 28. september 2016. Der henvises til kommunens hjemmeside, hvor dagsordenen til udvalgsmødet kan ses. Her offentliggøres dagsordenspunktet om strategien med tilhørende bilag.

Der var en snak om målinger i vandløb m.h.p. viden om sammenhænge mellem nedbør, afstrømning m.v. VK er ved at anskaffe sig måleudstyr, så der kan indhentes informationer om vandspejlsforhold og vandmætningen i jordmatricen.

* Kort status for ”Biosfæreområde Møn” v/ Paul Debois, Vordingborg Kommune.

Der henvises til Miljørådets forårstur d. 1. juni 2015 og pkt. 6 i referatet fra mødet i Miljørådet d. 7. marts 2016.

Der arbejdes på at færdiggøre en ansøgning til UNESCO med frist ultimo september.

Ansøgningen indeholder en zonering (kerne -, buffer - og udviklingszone), der angiver hvilket eksisterende beskyttelsesniveau, som områderne er omfattet af jfr. dansk lovgivning. UNESCO skal kunne se, om der er tilstrækkeligt med beskyttede naturarealer – hertil også kystvande - i biosfæreområdet.

Der blev omdelt en kopi af teksten til orienteringsannonce om Biosfæreområde Møn bragt i ”Ugebladet for Møn” 26. august 2016. Der har desuden været tilbud om at mødes med lodsejere.

Zoneringen har givet anledning til – også fra medlemmer af Miljørådet - diskussion om Vordingborg Kommune i tilstrækkeligt omfang på forhånd orienterer, forhåndsinvolverer, mødes med de enkelte lodsejere før der udarbejdes et forslag til – i dette tilfælde – zonering til brug for UNESCO ansøgningen.

Konkret er det aftalt i Biosfæreområde Møns følgegruppe, at der bringes endnu en annonce i ugebladet Møn, og der indbydes til ”åbent hus” for lodsejere, der ønsker mere information om Biosfære

Der blev spurgt til om Biosfæreområdet (ved godkendelse) vil blive del af kommuneplanen?

Spørgsmålet vil blive undersøgt.

* Natur og Miljøpolitikken v/ Thomas Christfort og Rolf Hoelgaard, Vordingborg Kommune.

Kommunalbestyrelsen har på mødet d. 24. august 2016 vedtaget en ny natur og miljøpolitik.

Der blev omdelt kopier af politikken

./. Vedlægges desuden referatet.

* Kort om Vandområdeplanerne v/Paul Debois, Vordingborg Kommune.

Der blev kort orienteret om de nu offentliggjorte statslige Vandområdeplaner. Planperioden 2015 – 2021.

VK skal som følge heraf lave nogle vandløbsindsatser og spildevandsindsatser i det åbne land. Lidt færre vandløbsindsatser end forudsat i vandområdeplanerne, da de var i høring. Desuden nedsættes kravene til rensningen i tre renseklasseoplande, som følge af kommunale vandløbsrestaureringsprojekter.

For yderlige detaljer henvises til punktet på dagsordenen for Teknik og Miljøudvalgets møde d. 10. august 2016 ”Orientering om Vandområdeplan 2015 – 2021”. Kan ses på kommunens hjemmeside.

**Ad. 5) Gensidig orientering**

Budget 2017 kort orientering v/ Thomas Christfort, Vordingborg Kommune. Budgetforhandlingerne er på mødetidspunktet ikke afsluttede. Thomas gav en kort orientering, der naturligvis afspejlede, at budgettet ikke er færdigt forhandlet.

Mindre organisationsændring i ”Teknik og Miljø”. Rolf Hoelgaard orienterede om at afdelingen Land og Miljø pr. 1/8 har overtaget opgaver (byggesager, GIS og ejendomsskatter) fra afdelingen Plan og Byg. Så der er nu etableret en afdeling med navnet Byg, Land og Miljø og en stabsfunktion med navnet Plan (Kommuneplan, andre større planer og lokalplaner).

Johnny Andersen, Danmarks Jægerforbund omtalte indvielse af ”Jagtens Hus” ved Kalø. Se mere om Jagtens Hus ved at klikke på linket: <http://www.jaegerforbundet.dk/om-dj/jagtens-hus/>

Johnny omtalte desuden et nyt markvildtlav ”Sømarke Markvildtlav”. Der fanges agerhøns på Sjælland til udsætning for at ophjælpe en bestand på Møn.

Johnny orienterer mere om dette på næste møde i Miljørådet.

Peter Tillisch, Dansk Skovforening omtalte, at mountainbikes kan være et problem for andre gæster i skovene, hvis de ikke holder sig til de større stier/veje.

Spurgte til Det Grønne Danmarkskort. Hvordan skal det bruges og af hvem?

<http://www.altinget.dk/misc/16%2006%2009%20Et%20Danmark%20i%20bedre%20balanceJuni%202016.pdf>

Link til aftalen om ny planlov. Her kan læses om Grøn Danmarkskort. Se bl.a. s. 3 og s. 5.

Finn Jørgensen, Dansk Landbrug omtalte, at der er mange gæster på Camøno ruten. Der udspandt sig en snak om behovet for flere faciliteter til at betjene gæsterne.

Bjarne Nielsen, Friluftsrådet *f*ortalte, at der onsdag (d. 14. sept.) er møde i Kreds Storstrøm – 93 medlemsorganisationer.

Torsdag i næste uge (22. september) møde om Storstrømsbroen i Kirkeskovspavillonen.

**Ad. 6) Miljørådets tur d. 26. september fra 15.30 – 19.30.**

Det blev aftalt, at ekskursionen går til Borgcenteret. Miljørådet afholdt møde med besigtigelse på ”borgcenteret” d. 21/9 – 2009, da planerne var i sin vorden.

Jonas Christensen, Museerne Sydøstdanmark vil stå for besigtigelsen. Program følger.

**Ad. 7) Evt. og næste møde.**

Næste ordinære møde d. 14. november 2016.

Venlig hilsen

Paul Debois

**Bilag:**

* Borge i Vordingborg Kommune
* Koncept for Adopter en gravhøj
* Vordingborg Kommunes Natur og Miljøpolitik.